

U Bjelovaru 11. listopada 2021. godine

**Predmet:** Natječaj za sudjelovanje u Erasmus+ projektu: „***Svi za struku, struka za sve***!“

Broj Ugovora: **2021-1-HR01-KA122-VET-000017095** – mobilnost u Dublinu (Irska), u razdoblju **od 19. ožujka do 2. travnja 2022. godine** (postoji mogućnost korekcije navedenih datuma). Ekonomska i birotehnička škola Bjelovar raspisuje Natječaj za sudjelovanje učenika u programu Erasmus+, ključna aktivnost 1 - Mobilnost u svrhu učenja za pojedince. Riječ je o projektu mobilnosti koji je Ekonomskoj i birotehničkoj školi Bjelovar odobrila Agencija za mobilnost i programe EU u okviru programa Erasmus+ te dala financijsku potporu iz koje su pokriveni svi troškovi: pripreme, prijevoza, smještaja i organizacije stručne prakse/praktične nastave.

Projektom se želi omogućiti stjecanje kompetencija u ekonomskim i upravnim zanimanjima kako bi učenici u budućnosti bili konkurentniji na tržištu rada. Projekt će uključiti ukupno 26 učenika i 3 nastavnika/ce u pratnji: smjer ekonomist 16 učenika, smjer upravni referent 10 učenika.

Pravo podnošenja prijave na Natječaj imaju svi učenici koji ove školske godine, 2021./2022., polaze drugi, treći i četvrti razred smjera ekonomist i upravni referent. Učenicima će se osigurati zaštita osobnih podataka na način da će sami odabrati šifru pod kojom će se voditi njihova prijava.

Kriteriji za odabir učenika:

1. opći uspjeh i vladanje učenika u prethodnoj školskoj godini,
2. zaključna ocjena iz engleskog jezika u prethodnoj školskoj godini,
3. motivacijsko pismo napisano na hrvatskom i engleskom jeziku (motivacija za učenjem i stjecanjem novih kompetencija i iskustava),
4. razgovor s povjerenstvom,
5. aktivnosti u ovoj školskoj godini (izvannastavne aktivnosti, fakultativni predmeti)
6. preporuka nastavnika (nakon pravodobno poslane potpune dokumentacije, svaki nastavnik/ca može samo jednom od kandidata napisati preporuku).

Rok za podnošenje prijave je 8 radnih dana od dana objave natječaja osobno na adresu Poljana dr. Franje Tuđmana 9, 43000 Bjelovar (tajništvo Škole), odnosno **od 11. do 20. listopada 2021. godine.** Učenici koji se prijavljuju na natječaj trebaju napisati motivacijsko pismo te ga dostaviti zajedno s prijavom i potpisanom suglasnosti roditelja u tajništvo Škole.

Vrijeme provedeno na mobilnosti u Dublinu učenicima je opravdano, učenici za to vrijeme obavljaju stručnu praksu/praktičnu nastavu. Učenicima će biti izdana potvrda o obavljenoj stručnoj praksi od strane partnerske organizacije koja će im poslužiti kao preporuka pri zapošljavanju ili sudjelovanju u sličnim projektima.

Rezultati natječaja biti će objavljeni na mrežnoj stranici i oglasnoj ploči Škole **do 29. listopada 2021.** godine. Uvid u natječajnu dokumentaciju i predaju žalbu moguće je izvršiti u roku od 2 radna dana od objave rezultata natječaja u uredu ravnatelja. Žalbe se zaprimaju isključivo pisanim putem. Rok unutar kojeg će biti dostavljen odgovor na žalbu je 8 radnih dana od dana zaprimanja žalbe.

Obrazac suglasnosti roditelja, obrazac za prijavu i uputa za pisanje motivacijskog pisma nalaze se u prilogu natječaja.